16.4.2020.

**HRVATSKI JEZIK**

Danas ćemo ponoviti što znamo o pisanju skupova glasova **ije/ je/ e/ i**. Naučit ćemo i nešto novo i tako proširiti svoj fond riječi koje sadrže skupine glasova **ije/ je/ e/ i**.

Na početku pažljivo pročitajte nizove riječi i pronađite **netočno** napisanu riječ u svakom nizu riječi.

1. cvijet, cvijetić, cvijeće, cvjetati
2. dijete, diječak, djevojčica, dječje
3. rijeka, riječica, rječina, riječni

Sigurna sam da ste otkrili „uljeze“. To su: cvijetić, diječak, riječica

Mi već znamo da kada imenica sadrži skup glasova **ije,** umanjenica te imenice gubi glas **i**. Npr. cvijet – cvjetić, zvijezda – zvjezdica, rijeka – rječica. Također znamo da imenica u jednini npr. cvijet,u množini glasi cvjetovi. „Izgubio“ se glas i.

Npr. brijeg – bregovi/brjegovi, cvijet – cvjetovi i sl.

Otvorite udžbenik Zlatna vrata 4 str. 156. i pročitajte dijalog ptice i pčele.

Kakvo je vrijeme? Vrijeme je lijepo.

Čega se plaši ptica? Ptica se plaši vjetra sjevernjaka.

Čemu se divi pčelica? Divi se lijepim, bijelim cvjetovima.

Na što je oni podsjećaju? Podsjećaju je na pahulje snijega.

Pokušajte sada od zadanih imenica napisati glagole Npr. ocjena – ocijeniti, pobjeda – pobijediti, podjela - podijeliti isl.

Pogledajte tablice u udžbeniku.

Što zapažate u 1. tablici? Ako imenica sadrži skupinu glasova je, glagol sadrži skupinu glasova ije. Npr. rješenje - riješiti

Što zapažate u 2. tablici? Ako imenica sadrži skupinu glasova ije, glagol također sadrži skupinu glasova ije. Npr. snijeg – sniježiti, smijeh – smiješiti se, pripovijetka – pripovijedati i sl.

To su neka pravila, ali vi znate da često postoje i neke iznimke. Važno je da postepeno proširujemo svoj rječnik i da usvajamo pravila kako bismo bili uspješniji u pisanom i usmenom izražavanju. Kada nismo sigurni kako ćemo napisati neku riječ poslužit ćemo se Hrvatskim pravopisom. Ja ga često koristim u svojem radu.

U pisanku iz Hrvatskog jezika prepišite plan ploče i riješite zadatke ( 1., 2. i 3.)

**PLAN PLOČE**

**16.4.2020.**

Izgovor i pisanje skupova ije, je, e, i

IMENICE GLAGOLI

podjela podijeliti

pobjeda pobijediti

smijeh smiješiti se

snijeg sniježiti

cijena cijeniti

IMENICA UMANJENICA UVEĆANICA

rijeka rječica rječina

cvijet cvjetić cvjeturina

JEDNINA IMENICE MNOŽINA IMENICE

cvijet cvjetovi

brijeg bregovi/brjegovi

lijek lijekovi

vijest vijesti

1. zadatak:

IMENICA GLAGOL

rješenje riješiti

ocjena \_\_\_\_\_\_

pogreška \_\_\_\_\_\_

1. zadatak:

JEDNINA IMENICE MNOŽINA IMENICE

cvijet cvjetovi

dijete \_\_\_\_\_\_

svijet \_\_\_\_\_\_

1. zadatak:

IMENICA UMANJENICA

cvijet cvjetić

vijenac \_\_\_\_\_\_\_\_\_\_\_\_\_\_\_\_

zvijezda \_\_\_\_\_\_\_\_\_\_\_\_\_\_\_\_

**Za kraj se poigraj i na zanimljiv način provjeri svoje znanje.**

[https://wordwall.net/hr/resource/429086/hrvatski-jezik/pisanje-%c4%8d-%c4%87-d%c5%be-%c4%91-ije-je](https://wordwall.net/hr/resource/429086/hrvatski-jezik/pisanje-%C4%8D-%C4%87-d%C5%BE-%C4%91-ije-je)

<https://wordwall.net/hr/resource/1276109/hrvatski-jezik/kviz-skupovi-ije-je-e-i>

<https://wordwall.net/hr/resource/416453/hrvatski-jezik/pisanje-skupova-ije-je>